Sou Paul Willemse ŉ Springbok geword het?Paul Willemse (Foto: MHR) Paul Willemse het vier jaar gelede een van die moeilikste besluite van sy rugbyloopbaan geneem, maar dit was na alle waarskynlikheid die regte een. Willemse, wat vyf keer vir die Junior Springbokkies in 2012 by die Wêreldkampioenskap vir o. 20-spanne gespeel het, het ŉ wedstryd vir die Lions se Superrugbyspan in 2012 gespeel voordat hy in 2013 na Pretoria is waar hy 20 keer vir die Bulls uitgedraf het. Hy het ook ses keer vir die Goue Leeus se Vodacom- en Curriebekerspanne gespeel asook 23 keer vir die Blou Bulle. Hy is uit dieselfde stuk graniet as Bakkies Botha gekap: groot, sterk, vurig en vaardig, hoewel daar hier en daar gesê is dat hy te lomp is (2,01 m en 135 kg) en te veel oortollige gewig dra. Sy loopbaan in Suid-Afrika was om die een of ander rede in ŉ amperse doodloopstraat. Nie oor kwotas nie, want afgesien van Marvin Orie, watter ander slotte van kleur het na vore getree? Hy het destyds, onder andere, met Victor Matfield, Juandré Kruger en Flip van der Merwe by die Bulls meegeding, terwyl Eben Etzebeth en ook Lood de Jager op die Springboktoneel verskyn het. Later het Franco Mostert, RG Snyman, Jason Jenkins, Orie en JD Schickerling ook nog gevolg. Sou Willemse vir die Springbokspan gespeel het? Kom ons kyk na sy agtergrond: Hy het in Tsumeb grootgeword en het as 16-jarige skoolseun vir Namibië se Cravenweekspan in 2009 gespeel voordat hy na die Hoërskool Monument in Krugersdorp gelok is waar sy junior loopbaan behoorlik vlamgevat het. Ná ŉ lang draai by Tukkies en die Bulle, het hy besluit om in 2014 na Frankryk te verhuis, waar hy 17 keer vir Grenoble gespeel het voordat hy na Montpellier (wat toe deur Jake White afgerig is) oorgeskuif het. Hy staan nou op die randjie van insluiting in die Franse groep vir die komende Sesnasies-reeks. Al wat kortkom, is sy Franse paspoort (sy aansoek in reeds goedgekeur) wat binne die volgende paar dae aan hom oorhandig sal word. In Frankryk sal hy, onder andere, met Yoann Maestri, Paul Gabrillagues, Felix Lambey, Arthur Iturria en Sebastien Vahaamanina moet meeding. Sal hy die Franse span haal? Ek glo Willemse is goed genoeg, maar ek weet nie of hy vir Etzebeth, Mostert en De Jager-hulle uit die Springbokspan sou gehou het nie. Dis hoekom hy nie spyt sal wees omdat hy na Frankryk verhuis het nie.